ΓΡΑΠΤΗ ΕΡΩΤΗΣΗ P-0975/96 υποβολή: Freddy Blak (PSE) προς την Επιτροπή (22 Απριλίου 1996)

Θέμα: Απαγόρευση των ατομικών συμβολαίων χορηγίας στο δανέζικο ποδόσφαιρο

Σε απάντησή της σε προηγούμενη ερώτηση, η Επιτροπή ανέφερε ότι χωρίς περαιτέρω έρευνες είναι αδύνατον να αποφανθεί εάν είναι παράνομη η συμφωνία που έχει επιβάλει η Δανέζικη Ποδοσφαιρική Ένωση στους δανούς ποδοσφαιριστές της εθνικής ομάδας στον τομέα των ατομικών συμβολαίων διαφήμισης.

Ερωτάται η Επιτροπή πότε προτίθεται να προβεί σε περαιτέρω ενέργειες για τη διεξαγωγή σχετικής έρευνας;

Λαμβάνοντας υπόψη τη σοβαρότητα του ζητήματος ας μου επιτραπεί να ζητήσω τη διεξαγωγή της έρευνας αυτής το ταχύτερο δυνατόν.

Απάντηση του κ. Van Miert εξ ονόματος της Επιτροπής (21 Μαΐου 1996)

Το αξιότιμο μέλος καλείται να συμβουλευθεί την απάντηση της Επιτροπής στην γραπτή ερώτησή του υπ' αριθ. Ε-434/96 ((ΕΕ C 217, 26.7.1996, 40. )) στην οποία αναφέρεται σαφώς ότι απαντήσεις σε ερωτήσεις του τύπου αυτού είναι δυνατό να δοθούν μόνον στο πλαίσιο της εξέτασης μίας υπόθεσης εν πλήρη γνώσει των περιστατικών.

Η Επιτροπή πληροφορεί το αξιότιμο μέλος ότι η εξέταση μίας υπόθεσης βάσει των άρθρων 85 και 86 της Συνθήκης ΕΚ διέπεται από τους διαδικαστικούς κανόνες που θεσπίζει ο κανονισμός αριθ. 17 ((ΕΕ 13 της 21.2.1962. )) του Συμβουλίου, της 6ης Φεβρουαρίου 1962 - πρώτος κανονισμός εφαρμογής των άρθρων 85 και 86 της συνθήκης όπως τροποποιήθηκε και συμπληρώθηκε με τον κανονισμό αριθ. 59 ((ΕΕ 58 της 10.7.1962. )), τον κανονισμό αριθ. 118/63/ΕΟΚ ((ΕΕ 162 της 7.11.1963. )) και τον κανονισμό αριθ. 2822/71 ((ΕΕ L 285 της 29.12.1971. )).

Δυνάμει του κανονισμού αυτού η Επιτροπή δύναται να ενεργήσει τόσο βάσει κοινοποιήσεων ή αιτήσεων αρνητικής πιστοποίησης (άρθρα 2 και 4) από ενδιαφερόμενες επιχειρήσεις ή ενώσεις επιχειρήσεων όσο και βάσει καταγγελιών από κράτη μέλη ή από φυσικά ή νομικά πρόσωπα που επικαλούνται έννομο συμφέρον (άρθρο 3, παρ. 2). Η Επιτροπή δύναται επίσης να διαπιστώσει αυτεπάγγελτα πάραβαση των διατάξεων των άρθρων 85 και 86 (άρθρο 3, παρ. 1). Οι αυτεπάγγελτες διαδικασίες κινούνται όταν υπάρχουν επαρκή στοιχεία που να υποδηλώνουν παράνομη εναρμονισμένη πρακτική ή κατάχρηση δεσπόζουσας θέσεως σε κάποια αγορά.

Το άρθρο 85, παρ. 1 και το άρθρο 86 της συνθήκης ΕΚ πρέπει να εφαρμόζονται άμεσα τόσο από τις αρμόδιες για τον ανταγωνισμό εθνικές αρχές των κρατών μελών όσο και από τα εθνικά δικαστήρια. Στο πλαίσιο της πολιτικής αποκέντρωσης των δραστηριοτήτων την οποία η Επιτροπή εφαρμόζει ως προς τις εν λόγω διατάξεις της συνθήκης, η Επιτροπή δεν παρεμβαίνει, κατ' αρχήν, σε υποθέσεις που κατ' ουσίαν είναι εθνικού χαρακτήρα.

Υπό τις συνθήκες αυτές και δεδομένου ότι η κατάσταση που επικαλείται το αξιότιμο μέλος στην ερώτησή του αφορά ένα μόνον κράτος μέλος, ότι η υπόνοια παράνομης εναρμονισμένης πρακτικής ή κατάχρησης δεσπόζουσας θέσης δεν είναι εμφανής, ότι η Επιτροπή δεν έλαβε αιτήματα ούτε κοινοποιήσεις στην προκειμένη περίπτωση, ότι οι ενδιαφερόμενοι μπορούν να επικαλεσθούν άμεσα την εφαρμογή των άρθρων 85 παρ. 1 και 86 της συνθήκης ενώπιον των αρχών ή των εθνικών δικαστηρίων και ότι δεν αποκλείεται η εξέταση της εν λόγω υπόθεσης υπό το φώς του εθνικού δικαίου ανταγωνισμού να δώσει τις απαιτούμενες απαντήσεις, η Επιτροπή θεωρεί ότι με βάση τα στοιχεία που έχει στη δίάθεσή της δεν υπάρχει λόγος να κινήσει αυτεπάγγελτη διαδικασία.